„Penney Peirceová napísala veľmi užitočnú príručku, vďaka ktorej spoľahlivo rozpoznáte vnútornú vibráciu vášho pravého Ja a naučíte sa využívať vnímavosť, ktorou môžete všetky oblasti vášho života zmeniť k lepšiemu.“

Carol Adrienneová, PhD

autorka knihy The purpose of your life (Zmysel vášho života)

„Vynikajúca učiteľka, Penney Peirceová, nás obdarila touto silnou knihou, v ktorej sa nespočetné vlákna tapisérie vedomia splietajú do jednotného celku.“

Marcia Emeryová, PhD

autorka kníh PowerHunch! (Tušenie) a The Intuitive Healer (Intuitívny lekár)

„Frekvencia je úžasnou „príručkou pre budúcnosť“, ktorá spája rozličné názory na rozširovanie vedomia a rozvoj výnimočných duševných schopností.“

Hal Zina Bennettová

autorka knihy The Lens of Perception (Objektív vedomia)

„Už samotným názvom sa Penney Peirceovej podarilo zachytiť a vysvetliť rôzne vlastnosti a odlišnosti energií a vibrácií. Som ezoterický detektív a pri práci využívam schopnosť vycítiť a rozlišovať rôzne energie na mieste činu. Naladím sa na frekvenciu daného miesta a vytvorím si predstavu toho, čo sa tam dohralo. Učím tiež ľudí cítiť vibrácie a vycítiť vďaka nim nebezpečenstvo. Frekvencia ponúka čitateľom nástroje, vďaka ktorým dokážu sami rozpoznať a rozvíjať vnímavosť, urýchliť svoj osobný rozvoj a stať sa slobodnejšími.“

Pam Coronadová

intuitívna vyšetrovateľka, účinkujúca v programe Sensing Murder (Predtucha vraždy) na Discovery Channel

„Frekvencia odhaľuje jednoduchosť na pozadí zdanlivého chaosu. Penney Peirceová nám prináša dar poznania, ako žiť v súlade s krásou nášho pravého Ja. Dáva nám konkrétne príklady, ako sa stotožniť so zámerom našej duše, jej činmi a spojiť sa ostatnými. Toto pochopenie je pre každého čitateľa zárodkom transformačného procesu.

Joan C. Kingová, PhD

neurologička, profesorka Lekárskej fakulty Tuftsovej univerzity a autorka knihy Cellular Wisdom (Múdrosť buniek)

„Táto kniha dáva Tajomstvu nový význam. Ukrýva v sebe dôležitú pravdu. Vaša ľavá mozgová hemisféra možno nebude súhlasiť, ale ak budete Penney Peirceovú vnímať s jedným uchom naladeným na to, čo s vami rezonuje, získate niečo nadčasové a skutočne podstatné.

Don Joseph Goewey

autor knihy Mystic Cool (Mystický pokoj)

„Frekvencia je plná hlbokej múdrosti a pomôže každému, kto si chce zvýšiť frekvenciu, dosiahnuť jednotu vnútorného a vonkajšieho sveta, alebo chce vykročiť smerom k emocionálnemu osvieteniu.

Margaret Paulová, PhD

autorka knihy Inner Bonding (Vnútorné puto) a spoluautorka kníh Do I Have to Give Up Me to Be Loved By You? (Musím sa vzdať seba, aby si ma ľúbil?) a Healing Your Aloneness (Vyliečme si samotu)

„O frekvenciách a zvyšovaní vibrácií vo všeobecnosti sa už toho popísalo veľa, ale táto kniha je dobre premyslenou a konkrétnou mapou neznámej pláne vedomia, na ktorú všetci vstupujeme.“

Hope and Randy Meadovci

tvorcovia filmu Orbs: The Veil Is Lifting (Planéty: Závoj sa rozostupuje)

Či si to uvedomujeme, alebo nie, všetkých nás ovplyvňujú pozitívne a negatívne energie. Poznatky z tejto knihy vás naučia, ako si zvýšiť úroveň vibrácií – vašu osobnú frekvenciu – tak, aby ste z toho mali úžitok vy aj celé ľudstvo.

Masaru Emoto, autor knihy Skrytá tajemství vody

„Mnoho vecí naznačuje, že onedlho prežijeme prudký prechod do nového sveta, ktorý zmení vnútornú podstatu toho, kým sme a ako vnímame realitu. Prichádzajúci chaos však môžme prekonať s nástrojmi, ktoré nám poskytuje táto kniha. Frekvencia je preto neskutočným darom pre ľudí, ktorí sú pripravení rozvíjať sa.“

John L. Peterson, zakladateľ výskumného inštitútu v Arlingtone a autor knihy Vision for 2012 (Vízia roku 2012)

„To, že sme sa začali vnímať ako energetické bytosti, je najdôležitejším pokrokom nášho veku. Penney Peircová vo Frekvencii vyjasňuje množstvo nových princípov energie, ktoré boli v minulosti opomínané, ale dnes ich môžeme vedome využívať a zlepšiť si zdravie alebo realitu, v ktorej žijeme. Keď som túto knihu čítal, veľmi som si ju užíval. Dokonca som sa nahlas smial.“

Richard Bartlett, autor kníh Matrix Energetics (Energetické princípy matrixu) a The Physics of Miracles (Fyzika zázrakov)

Penney Peirceová

Frekvencia

FREQUENCY: THE POWER OF PERSONAL VIBRATION:

© 2009 by Penny Peirce

All rights reserved.

This translation published by arrangement with Atria Books,

a Division of Simon & Schuster, Inc.

Slovak Edition: © Citadella, 2014

Translation: © Katarína Sabová

Grafická úprava a obálka: Marek Kacvinský

Jazyková úprava a redakcia: Mária Pohronská

Vydalo vydavateľstvo Citadella

v roku 2014

ISBN 978-80-89628-54-4

Vytvorenie elektronickej verzie Dibuk, s. r. o., 2015

Penney Peirceová

frekvencia

Sila osobnej vibrácie

Ukážka z elektronickej knihy

Pre ľudí, ktorí zažívajú najbolestivejšie utrpenie,

ktorí sa cítia v pasci a bez nádeje,

ktorí majú pocit, že život nemá zmysel a zdá sa byť absolútne krutým

– v každom okamihu sa skrýva miestečko,

kde nás čaká sloboda a úprimná pravda

a vítajú nás tam,

lebo sme tam doma.

Poďakovanie

Pri písaní tejto knihy mi pomohol celý rad výnimočných ľudí. Rod McDaniel prispel viacerými dôležitými termínmi, ako napríklad „vnútorná frekvencia“, ktoré ma okamžite správne nasmerovali a otvorili moju myseľ novým poznatkom a informáciám. Som mu tiež vďačná za poučnú spätnú väzbu k môjmu rukopisu a niekoľko nádherných originálnych prekladov Rainer Maria Rilkeho. Ďalší si trpezlivo prečítali môj prvý pokus a poskytli mi k nemu vynikajúci komentár. Veľmi si za to vážim Darryla Lundahla, Cameron Hohanovú, Pam Kramerovú, Henryho Smileyho, Anne Lewisovú, Barbaru Hauryovú, Anthonyho Wrighta, Jima Whitea a Joan Charlesovú. Za záujem, lojálnu podporu a za to, že ma vždy držia nohami na zemi som hlboko vďačná mojej matke, Skip Ebyovej a mojej sestre, Paule Peirceovej, aj keď si nie sú vždy isté, o čom to vlastne hovorím. Za pedantný vklad ďakujem aj Chrisovi Lenzovi a Karen Malikovej z Monroe inštitútu.

Nádhernou skúsenosťou bola aj práca s Cynthiou Blackovou a tímom ľudí z Beyond Words Publishing. V minulosti do mňa vložili svoju dôveru a vydali mi Cestu intuície a dnes som s nimi rada opäť spolupracovala, pretože sú to nároční a príjemní ľudia. Hlavne Cindy mi bola skutočnou oporou pri práci na tomto novom teritóriu. Marie Hixová, ktorá vlákna tohto projektu splietla dohromady, bola vždy plná energie a ochoty. Nemohla som si želať talentovanejšiu, múdrejšiu a ohľaduplnejšiu editorku, akou bola Julie Steigerwaldt. Veľká vďaka patrí aj Lindsay Brownovej, Sare Blumovej, Devonovi Smithovi a Billovi Brunsonovi.

Napokon sa chcem ešte poďakovať Michaelovi Bernardovi Beckwithovi za to, že si našiel čas a napísal pre mňa nádherný predslov.

Predslov

Kniha, ktorú držíte v rukách nie je neživým predmetom. Nie je to iba obyčajný papier, na ktorý niekto vytlačil písmená konkrétneho fontu a veľkosti. Pravda leží hlbšie – oveľa hlbšie – než kam dovidia vaše hmotné oči, dotknú sa vaše ruky, alebo pochopí vaša myseľ. Ide o to, čo vlastne túto knihu do vášho elektromagnetického poľa pritiahlo: o energetický súzvuk medzi vami a posolstvom na týchto stránkach. Penney Peircová toto energetické pole označuje ako vašu „vnútornú frekvenciu“, alebo vašu osobnú energetickú vibráciu. Aj slová na týchto stranách vibrujú konkrétnou energetickou vibráciou, ktorá pramení z vesmírnej inteligencie, zdroja všetkého života a svoju láskavosť a silu môžu odovzdať aj vám. Keď vám Penney opíše ako spolu Hmota a Duch tancujú v nádhernom valčíku, nebudete sa vedieť dočkať, aby ste sa aj vy naučili jej deväť krokov osobnej transformácie a tancovali s nimi.

Svetová vedecká komunita súhlasí s názorom, že všetko pozostáva z energie a všetky energetické systémy sú vedomé. Zem sa podľa nich otáča v nekonečnom elektromagnetickom poli a súčasťou tejto víriacej, oscilujúcej a vibrujúcej energie je všetko na svete. Je preto zvláštne, že energiu vesmíru považujeme za niečo tam vonku, čo si šumí ďaleko od nás aj od Zeme, po ktorej kráčame. Pravdou je, že tá istá energia je prítomná priamo tu, vnútri našich individuálnych Ja a všade vo vzduchu okolo nás. Sme priestorové bytosti, ktoré sa pohybujú a žijú spôsobom, ktorý energeticky ovplyvňuje každý kút vesmíru. Keď sa teda rozprávame o frekvenciách, nejde o tajomné „niečo“, čo vibruje niekde v stratosfére, ide o jav, ktorý je prítomný priamo tu, v našom osobnom vnútornom svete. Jezuita a paleontológ Pierre Tilhard de Chardin tento intímny svet nazýval „vnútornosť“, slovom, ktoré vzniklo na základe jeho intuitívneho vzťahu s prírodným svetom. Vesmír sa podľa neho skladá z energie a tvrdil, že sa večne vyvíja od jednoduchosti ku zložitosti a vedomiu.

Chardin za svoje teórie draho zaplatil: Vatikán jeho dielo zakázal a vo svojom rodnom Francúzku sa stal personou non grata. Musel sa preto sťahovať do Číny a neskôr do New Yorku. Fakt, že jedinci ako Penney dnes môžu v laboratóriu vedomia slobodne zdieľať výsledky prieskumu svojho vnútra bez náboženskej, alebo vládnej cenzúry, či zatratenia, je skutočným dôkazom vášho evolučného rastu. Pokroky 21. storočia v chápaní spojenia tela, ducha a mysle a nášho prepojenia s vesmírom nám zmenili mnohé názory a otvorili nás myšlienke o vnútornej inteligencii Zeme. Poznanie ľudstva sa vyvinulo; oveľa viac si dnes uvedomujeme energetické prepojenie – doslova jednotu – s našou matkou Zemou. Uvedomili sme si, že musíme žiť v harmónii s neviditeľnými zákonmi energie, ktoré sú zdrojom sily všetkého živého. Penney vytvorila „energetickú šablónu“, ako by som ju nazval ja, ktorá ponúka praktické a účinné prostriedky, použiteľné v každodennom živote a prináša hlbšie pochopenie toho, čo to vlastne znamená byť duchovnou bytosťou v ľudskom tele.

Penneyin podrobný opis hinduistického systému čakier nám ukazuje, ako si vyčistiť energetické pole a uvoľniť zablokovanú energiu. Ak budeme výzvy moderného života riešiť pomocou prastarých právd ako je táto, môžeme sa z Informačného veku presunúť do Veku intuície, kde budeme kolektívne vedomie považovať za prirodzené, rovnako ako našu vnútornú schopnosť naladiť sa na vyššiu frekvenciu „rozšíreného vedomia“, ktoré nazývam naším Pravým Ja.

Penney geniálne roztriedila každodenné vibrácie a vynikajúco nám opísala ako denne ovplyvňujú naše telo, emócie a myšlienky. Spolu s deviatimi štádiami transformácie môžeme tieto schopnosti využiť na to, aby sme si skrátili cestu a naladili sa na energetickú frekvenciu našej momentálnej vibrácie, ktorú budeme môcť o oktávu zvýšiť. Penney sa očividne rozhodla odovzdať všetky svoje poznatky a štedro s čitateľmi zdieľa informácie o našej energetickej podstate. Prináša nesporný dôkaz, že máme nielen schopnosť, ale aj povinnosť opakovane sa nalaďovať na našu „vnútornú frekvenciu“, aby sme mohli žiť najlepšie ako dokážeme.

Povzbudzuje ma, keď si uvedomím, že využívanie intuície už nie je vyhradené iba pre senzibilov a spiritualistov. Je to nadanie, ktoré máme na istej úrovni všetci a podľa toho ako sme rozvinutí, ho používame vedome, alebo nevedome. Penney nám prináša dobrú správu: učením a precvičovaním si môžeme schopnosť intuície vedome rozvíjať a dokážeme tak vedome čerpať energiu z prapôvodného žriedla poznania, intuície a inšpirácie – zo samotného Zdroja života v nás a v našom okolí.

Vedomé zdokonaľovanie a využívanie myšlienkovej energie je najmocnejší činiteľ osobnej transformácie. Carl Gustav Jung vďaka nemu opísal tento zážitok, ktorý sa mu prihodil, keď mal dvanásť rokov: „Zrazu som pocítil ohromujúci zážitok, akoby som práve vystúpil z hmly. V istom momente som si zrazu uvedomil: Teraz som sám sebou! Akoby som mal za chrbtom stenu z hmly, v ktorej moje pravé „Ja“ ešte neexistovalo a ja som ho objavil až v tomto momente. Aj predtým som existoval, ale všetky zážitky sa mi iba stávali. Teraz som však zažíval moje Ja.“

Keď zistíme, že sme bytosti pozostávajúce z rôznych energií, a práve to je našou pravou podstatou, keď vstúpime do nášho vnútorného sveta a začneme skúmať záhadu vedomia, aj my môžeme realizovať svoje Ja. Niektorí ľudia stále považujú sebareflexiu, rozjímanie, meditáciu a iné vnútorné praktiky za samoľúbe pôžitkárstvo, no mnohé štúdie a revolučné objavy v rôznych vedeckých oblastiach neustále prinášajú dôkazy o tom, že vnútorné praktiky pozitívne vplývajú na našu energetickú frekvenciu. Či sa jedná o elektromagnetizmus, gravitáciu, alebo kvantum, veda potvrdzuje všetko, čo nám od začiatku tvrdia duchovní velikáni všetkých čias: Sme svetelné, energetické, kreatívne a inteligentné bytosti, ktoré sú vybavené schopnosťou vedome sa podieľať na evolučnom impulze vesmíru a stať sa plne realizovanými.

Vo Frekvencii Penney Peirceová inteligentne a s vášňou spája užitočné vedomosti, osobné skúsenosti, prácu s klientmi a vycibrené metódy, čím dvíha našu vnútornú frekvenciu a zlepšuje tým nielen náš individuálny život, ale aj život v celom vesmíre. V tejto dobe je jej energetický balzam tým najlepším a najuniverzálnejším liekom na svete.

Michael Bernard Beckwith

Autor knihy Spiritual Liberation (Duchovné oslobodenie)

Slovo čitateľovi

Zblíženie mysticizmu a novej vedy nás priviedlo pred brány našej ľudskosti. Leží za nimi niečo, na čo v našom jazyku nejestvujú slová.

Michael Talbot

Určite ste si všimli, že žijeme v chaotickej, ale veľmi plodnej dobe. Tak, ako nepokojné zvieratá cítia blížiace sa zemetrasenie, aj vy možno cítite, že sa blíži veľká zmena. Bude to dobrá zmena. Tento chaos nami priateľsky otriasa a núti nás, aby sme samých seba prežívali celkom novým spôsobom – menej ako pevné telá zložené z hmoty, ktoré od seba oddeľuje prázdny priestor a viac ako energetické vibračné bytosti, ktoré žijú vo svete vibrácií a sú prepojené s inými vibrujúcimi bytosťami.

Čoraz viac si uvedomujeme prítomnosť vnútornej a vonkajšej energie, jej vlastnosti a princípy, na základe ktorých funguje – frekvenciu, vibráciu, súzvuk, vlny, kmitanie, cykly, oktávy a spektrá. Objavujeme, že v srdci najnovších techník, ktoré učia ako vedieť, robiť a mať všetko, sa nachádzajú práve tieto pojmy. Inými slovami, je práve osobná vibrácia – energetická frekvencia, ktorou v daný moment vibruje vaše telo, emócie aj myseľ – našim najdôležitejším nástrojom, ktorým vieme vytvoriť a prežiť ideálny život. Ak je vaša energetická frekvencia vysoká, rýchla a jasná, život sa vám bude hravo odvíjať v súlade s vaším predurčením, ale nižšie, pomalšie a rušivejšie frekvencie plodia život plný prekážok a sklamaní.

Vzostup frekvencií!

Najskôr musíte pochopiť niektoré kľúčové veci: (1) ovplyvňuje vás viacero špecifických štádií evolučného procesu, ktorý núti energetickú frekvenciu vášho tela, emócií aj mysle zrýchľovať; (2) stúpajúca frekvencia vašej energie je súbežná so stavom vášho vedomia, a preto si postupne uvedomujete čoraz viac vecí, ste vnímavejší, citlivejší, láskyplnejší a prichádzajú k vám vízie; (3) aby ste úspešne prežili nadchádzajúce zmeny, niekoľko najbližších rokov budete musieť so svojou vnímavosťou pracovať, udržiavať si jasnú osobnú vibráciu a naučiť sa požívať „zákony frekvencie“.

Ľudia, ktorí dokážu vycítiť neviditeľné svety – a ja sa radím medzi nich – už dávno intuitívne zistili, že nenápadná frekvencia v našich telách a aj v Zemi samotnej vytrvalo narastá. Vnútorne nás toto zrýchlenie dráždi a nevieme síce prečo, ale cítime sa nepríjemne. Súčasne sa zrýchľuje aj vonkajší svet a zdá sa nám rozbesnený a chaotický. Časom sa tejto novej, vyššej energetickej úrovni prispôsobíme a naše vedomie sa jej otvorí. Inštinktívne sme spoznali, že zvyšujúca sa energia príde vo viacerých vlnách, ktoré naše vedomie vynesú prudko do výšin, smerom k zmenenému vnímaniu. Konečne prestaneme samých seba vnímať ako izolovaných jedincov, plných strachu a ega a vyvinieme sa vo vzájomne prepojené individuality, ktorých podstatou je láska a duša. Vycítili sme, že na novej frekvencii bude náš svet fungovať podľa nových, elegantnejších a efektívnejších zákonov.

Náš štýl a spôsob myslenia sa revolučne zmenil... Vidíme inými očami, počujeme inými ušami a myslíme inými myšlienkami, ako predtým.

Thomas Paine

Táto zmena práve prebieha a väčšina spoločnosti si to uvedomuje. Snažíme sa naučiť spokojne žiť v prostredí, kde všetko rastie: od množstva informácií, ktoré musíme spracovať, cez počet hodín, ktoré musíme bdieť, aby sme vykonali svoju prácu, až po tsunami negativizmu, ktorú začíname považovať za normálnu. Je ťažké zostať vyrovnaným! Opúšťame Informačný vek a vstupujeme do Veku intuície, ktorý so sebou prináša radikálnu transformáciu nášho vnímania reality. Aktuálnymi otázkami dnes preto sú: Ako sa oboznámiť so zákonmi tohto otvorenejšieho vibračného sveta? Ako si máme rozvinúť energetické a mentálne schopnosti, ktoré nám v tomto novom svete pomôžu prežiť? Ako si máme udržať nové vnímanie, identitu a správanie v čase, keď náš predchádzajúci život bolestivo umiera?

Volajú vás frekvencie?

Ako mnohí iní, aj vy možno reagujete na zrýchľujúcu sa frekvenciu života rôznymi pokusmi – zdravými, či nezdravými – prispôsobiť novej frekvencii vlastnú úroveň energie a hľadáte vyvážený stav, bezpečie a úľavu od stresu. Možno nutne potrebujete radu, ako v tomto vzrušujúcom a komplexnom svete uspieť. Odpoveď nehľadajte vo vynálezoch, aplikáciách, či technologicky vyspelých spôsoboch ako spracovať viac informácií. Pravda je taká, že vstup do Veku intuície je o tom, čo všetko môžete spoznať, čo môžete s touto energiou urobiť a ako môžete efektívne rozvíjať a zvyšovať vašu vnímavosť.

Možno ste si túto knihu otvorili, pretože túžite zosadnúť z emocionálnej hojdačky, ktorá bráni vášmu životu plynúť harmonicky. Možno z vás vysávajú energiu nespokojní, hádaví, deprimovaní, alebo apatickí ľudia. Možno vás zahlcuje neprestávajúci prúd podnetov a vy už nechcete byť extrémne nabudení, ani otupení. Možno cítite záplavu subtílnych neverbálnych informácií, ktoré k vám prúdia od iných ľudí, zo správ, z budúcnosti, alebo z udalostí vo vašom živote. Radi by ste svoj problém vyriešili, ale neviete presne určiť, čo vás vlastne ovplyvňuje.

Možno by ste sa radi vrátili k svojej vnímavej, duchovnej podstate, ktorú ste stratili v honbe za akademickými, pracovnými, alebo materiálnymi pôžitkami. Vaša analytická myseľ vám možno priniesla úspech v práci, ale teraz pravdepodobne potrebujete byť hlboko inovatívni, nájsť vo svojom vnútri motiváciu, alebo od základov zmeniť systémy, staré ako dinosaury. Podnikli ste kroky, aby ste pochopili „zákon príťažlivosti“ a teraz sa chcete o nových zákonoch tejto vynárajúcej sa reality dozvedieť viac? Snažíte sa pri vytváraní vášho života nájsť rovnováhu medzi vôľou a dôverou?

Ak vás ochromuje myšlienka, že musíte všetkému rozumieť, alebo sa máte snažiť čo najviac vnútorne zmeniť, nepodliehajte zúfalstvu. V transformačnom procese všetko napreduje v správny čas a my všetci sme jeho súčasťou. Učíme sa, ako naše vedomie prispôsobiť vyššej frekvencii. Prechádzame zo sveta, v ktorom sme sa naučili používať múdrosť a vôľu, aby sme preklenuli priestor medzi nami a ostatnými – a aby sme dosiahli to, čo chceme – do sveta, kde nemusíme preklenúť nič a láska, podpora, sloboda aj okamžitá materializácia výsledkov je nám v ňom na dosah.

Naše najlepšie okamihy zažívame vo chvíľach, kedy sa cítime veľmi zle, sme nešťastní, alebo sklamaní. Iba vo chvíľach poháňaných nešťastím sme totiž ochotní vystúpiť z vyjazdených koľají a hľadať úprimnejšie odpovede.

M. Scott Peck

Najvyššia frekvencia môže byť normou

Som si istá, že každý človek dokáže svojím vlastným tempom odstrániť bariéru, ktorá ho oddeľuje od vyššieho prežívania seba samého a od lepšieho života. Na to, aby ste boli katapultovaní k nadprirodzeným a dramatickým zážitkom nepotrebujete nijakého gurua; vo svojom hmotnom tele sa sami stávate takou vysoko-frekvenčnou bytosťou, že všetko, čo bolo pôvodne metafyzické, mimotelové a nadprirodzené, je dnes takmer bežné. Niektoré kúsky skladačky sa vám vo vedomí vynárajú aj práve teraz – a na našej ceste do Veku intuície sa pre nás toto nové poznanie stane „bodom zlomu“.

Mnohí ľudia, s ktorými som sa rozprávala, začínajú chápať, že sme vlastne z Domova – z nášho „neba“ – nikdy neodišli a zároveň prežívame ten najúžasnejší Sen, ktorý nazývame „život na Zemi“. Aby sme sa z neho úplne prebudili, musíme denne cítiť našu dušu, náš vlastný stav najvyššej frekvencie a prijať ho ako normu. Okrem iného, to znamená cítiť aj pocit empatie a súcitu. Tieto silné city nás vystrelia priamo za pokušenie utrpenia, obmedzujúcu logiku a klam zmäteného sveta. Pred tým, ako prijmete pravdu o vašej osvietenej identite, spoznáte jednotu a osvojíte si cestu vyššieho života, musíte až do morku kostí cítiť, že ste hodní milovania, milovaní a milujúci. Keď začnete vedome preciťovať nenápadné informácie zakódované v energetických frekvenciách, zistíte, že ste si odrazu úplne istí láskou aj dušou.

Aby sme objavili informácie a zážitky, ktoré sa skrývajú v našich najjasnejších vibráciách, prežívame evolučný posun smerom „dole“ od opojného pohľadu na život, k poznaniu našich tiel. Tomuto posunu sa však snažíme brániť, pretože sa pri ňom stretávame s emóciami, ktoré nás môžu pomýliť, alebo v nás prebúdzajú odpor či paniku. Dokážu nás však aj pozdvihnúť do posvätných mystických stavov. Keď sa týmto emóciám vyhýbame, vytvárame akési prázdne miesto, v ktorom sami seba nezažívame v plnosti. Frekvenciu som napísala, pretože vám chcem pomôcť odstrániť posledné prekážky, aby ste mohli naplno precitnúť a precítiť zážitok Vyššieho ja, ktorý pre vás bude vo Veku intuície úplne normálnym.

Čo ešte neviete o zákone príťažlivosti

V poslednom čase nám cestu v tejto prevratnej dobe ukazuje celý rad kníh a DVD. Popularizujú najnovšie vedecké a metafyzické myšlienky a otvárajú srdcia aj predstavivosť bežných ľudí. Patria k nim Cesta pokojného bojovníka, Celestínske proroctvo, Cesta intuice, Tvoj život má cieľ, The Field (Pole), CoMyJenVíme!?, Skryté tajomstvá vody, Da Vinciho Kód, Zákon príťažlivosti a Tajomstvo. Tieto diela, aj mnoho ďalších, nám pomohli ujasniť si, aké aktivity z neviditeľných svetov vlastne cítime a povzbudili nás, aby sme sa naučili základom práce s energiou a vedomím.

Obsah týchto kníh bol však často nesprávne interpretovaný a pochopený, pretože téma ešte nebola dostatočne známa. V krátkom čase sa spolu premiešalo viacero myšlienok a vo svete všeobecne panovala nálada strachu. Prirovnávam ich k očíslovaným bodkám v krížovkách, ktoré musíte najskôr pospájať, aby sa pred vami objavil obrys obrázku, ale potom ich podľa vlastnej predstavivosti môžete vyfarbiť vašimi obľúbenými farbami. Frekvenciu som napísala preto, aby som vám pomohla vyfarbiť ten obrázok.

Chcem vám uľahčiť transformačný proces

Vedľajším produktom môjho vlastného využívania intuície bolo množstvo vízií – ktoré vídavam už od polovice sedemdesiatych rokov – o tom, čo sa odohráva za kulisami nášho čoraz intenzívnejšieho sveta. Pomerne skoro som si uvedomila, že stojíme na začiatku osobnej transformácie globálnych rozmerov, akú sme nezažili celé tisícročia a možno dokonca ešte nikdy. Začiatkom osemdesiatych rokov som o procese zvyšujúcej sa frekvencie začala prednášať na kurzoch s názvami; „Predpovede a trendy budúcnosti“, „Holografické vnímanie a nová paradigma“, alebo „Odstráňte vzdialenosť medzi sebou a svojou dušou“. Na týchto prednáškach som načrtla rôzne časti transformačného procesu a poslucháči mi vždy poďakovali: „Pomohli ste mi, aby som lepšie pochopil a získal širšie porozumenie, toho, čo práve prežívam. V minulosti som sa bál / bol som zmätený / deprimovaný, pretože som netušil, že tento proces má nejaký vyšší zámer a pozitívny výsledok.“

Radikálna vnútorná transformácia a zvýšenie úrovne vedomia je v dnešnej globálnej kríze, ktorú spôsobila nadvláda mechanistickej1 paradigmy Západu, pravdepodobne našou jedinou nádejou.

Stanislav Grof

Koniec ukážky

Table of Contents

Titulná strana

Tiráž

Poďakovanie

Predslov

Slovo čitateľovi

Vzostup frekvencií!

Volajú vás frekvencie?

Najvyššia frekvencia môže byť normou

Čo ešte neviete o zákone príťažlivosti

Chcem vám uľahčiť transformačný proces

S denníkom si váš rozvoj lepšie uvedomíte

Koniec každej kapitoly vám dáva možnosť zmeniť spôsob akým veci vnímate!

Pomocou intuície môžu byť vaše zážitky hlbšie

Ako som našla frekvenciu

1

Transformujete sa ako bájny Fénix

2

Žijete obklopení frekvenciami

3

Uvedomte si vaše citové návyky

4

Osloboďte sa od negatívnych vibrácií

5

Nájdite svoju vnútornú frekvenciu

6

„Vcíťte sa“ do života vedomou vnímavosťou

7

Osvojte si vzťahovú rezonanciu

8

Objavte dokonalé riešenia, plány a voľby

9

Vytvorte si vysoko-frekvenčný život

10

Na plný plyn k transparentnosti